**DĖL FIKSUOTŲ PAJAMŲ MOKESČIO DYDŽIŲ IR LENGVATŲ,TAIKOMŲ ĮSIGYJANT VERSLO LIUIDIJIMUS 2022 IR VĖLESNIEMS METAMS, NUSTATYMO**

2021 m. spalio 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 ir 37 punktais, 18 straipsnio 1 dalimi, Lietuvos Respublikos gyventojų pajamų mokesčio įstatymo 26 straipsniu ir Lietuvos Respublikos Vyriausybės 2002 m. lapkričio 19 d. nutarimu Nr. 1797 „Dėl Verslo liudijimų išdavimo gyventojams taisyklių ir veiklų, kuriomis gali būti verčiamasi turint verslo liudijimą, rūšių sąrašo“ , Rokiškio rajono savivaldybės taryba n u s p r e n d ž i a:

 1. Nustatyti fiksuotus pajamų mokesčio dydžius 2022 ir vėlesniems metams veikloms, kuriomis gali būti verčiamasi turint verslo liudijimą (1 priedas).

 2. Nustatyti lengvatų, taikomų gyventojams įsigyjantiems verslo liudijimus 2022 ir vėlesniais metais vykdomai veiklai, dydžius (2 priedas).

 3. Sprendimą skelbti Teisės aktų registre ir savivaldybės interneto svetainėje www.rokiskis.lt.

 Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rokiškio rajono savivaldybės tarybai

 **SPRENDIMO PROJEKTO „ DĖL FIKSUOTŲ PAJAMŲ MOKESČIO DYDŽIŲ IR LENGVATŲ,TAIKOMŲ ĮSIGYJANT VERSLO LIUIDIJIMUS 2022 IR VĖLESNIEMS METAMS, NUSTATYMO“ AIŠKINAMASIS RAŠTAS**

2021-09-29

Rokiškis

**Parengto sprendimo projekto tikslai ir uždaviniai.**

Sprendimo projekto esmė ir tikslas – nustatyti fiksuotus pajamų mokesčio dydžius, kurie bus taikomi įsigyjant verslo liudijimus veiklai, vykdomai 2022 ir vėlesniais metais Rokiškio rajono savivaldybės teritorijoje ir Lietuvos Respublikoje bei lengvatų, taikomų gyventojams įsigyjantiems verslo liudijimus, sąrašą.

**Teisinio reguliavimo nuostatos.**

Lietuvos Respublikos gyventojų pajamų mokesčio įstatymas, Lietuvos Respublikos Vyriausybės 2002 m. lapkričio 19 d. nutarimas Nr. 1797 „Dėl verslo liudijimų išdavimo gyventojams taisyklių veiklų, kuriomis gali būti verčiamasi turint verslo liudijimą, rūšių sąrašo“, Lietuvos Respublikos vietos savivaldos įstatymas.

 **Sprendimo projekto esmė.**

 Kiekvienais metais savivaldybių tarybos turi teisę iš naujo patvirtinti po tris fiksuotus pajamų mokesčio dydžius kiekvienai individualiai veiklai:

 1. Neribojant teritorijos.

 2. Lietuvos Respublikoje, išskyrus Alytaus m., Kauno m., Klaipėdos m., Neringos, Palangos m., Panevėžio m., Šiaulių m., Vilniaus m. savivaldybių teritorijas bei Marijampolės savivaldybės miesto teritorijose.

 3. Konkrečios savivaldybės teritorijoje.

 VMI pateiktose rekomendacijoje dėl verslo liudijimų fiksuotų dydžių ir lengvatų 2022 metams nurodyta, kad galima nustatyti fiksuotus pajamų mokesčio dydžius bei lengvatas ir ne vieniems konkretiems metams, bet sprendime nurodyti, kad nustatoma konkretiems ir vėlesniems metams.

 Valstybinės mokesčių inspekcijos 2021 m. rugsėjo 1d. duomenimis, Rokiškio rajono savivaldybėje verslo liudijimus įsigijo 700 asmenų, iš jų 132 asmenys pasinaudojo lengvata. Mokėtina suma – 27 794 eurai (minusavus lengvatų sumą – 5682 eurus).

 Lyginant laikotarpį nuo 2016 iki 2021 m., gyventojų, vykdančių veiklą pagal verslo liudijimus, skaičius svyruoja nežymiai – apie tūkstantis. Atitinkamai ir įplaukos į savivaldybės biudžetą svyruoja virš 30 tūkst. eurų. Tik 2020 metais dėl COVID-19 ligos padarinių, siekiant sumažinti šios ligos sukeltas pasekmes verslui, savivaldybės tarybos sprendimu nuo birželio 1 d. iki metų pabaigos fiziniai asmenys buvo atleisti nuo fiksuoto pajamų mokesčio įsigijus verslo liudijimus.

 Rokiškio rajono savivaldybėje vykdomoms veiklos rūšims, kurioms gyventojai nėra įsigiję verslo liudijimų, buvo nustatytas simbolinis 1 euro mokestis. Tačiau tai nepaskatino gyventojų toms veikloms ir 2020 metais nebuvo įsigytas nei vienas verslo liudijimas šioms veikloms.

 

 2021 metais pagrindinės veiklos rūšys, kurioms vykdyti gyventojai įsigijo verslo liudijimus, yra šios:

 kirpyklų, kosmetikos kabinetų ir salonų, soliariumų veikla – 79 asmenys,

 specialieji statybos darbai (statybvietės paruošimas, stogų dengimas, pamatų klojimas, mūrijimo, betonavimo, hidroizoliaciniai darbai, pastolių ir darbo platformų statymas ir ardymas, dūmtraukių įrengimas), išskyrus pastatų ir kitų statinių apdailos ir remonto darbus – 83 asmenys,

 prekyba – 48 asmenys,

 kvalifikacijos tobulinimo ir papildomo mokymo veikla – 20 asmenų,

 aplinkos tvarkymas, gatvių valymas, sniego ir ledo šalinimas – 11 asmenų,

 betono, gipso ir cemento gaminių bei dirbinių gamyba ir pastatymas, akmens pjaustymas, formavimas ir apdaila, įskaitant įrašų iškalimą (išpjovimą) paminkliniuose akmenyse – 12 asmenų,

 statybinių dailidžių ir stalių dirbinių, medinės taros, kitų medienos gaminių, čiužinių gamyba, remontas – 8 asmenys,

 medienos ruoša, malkų gamyba, medienos ruošos paslaugų veikla, įskaitant rąstų vežimą miške – 5 asmenys,

 prekyba tik ne maisto produktais – 33asmenys.

 Atsižvelgiant į kelių metų patirtį, pajamų analizę, taip pat kitų savivaldybių pavyzdį, siūloma nekeisti ir palikti tuos pačius dydžius ir lengvatas kaip ir ankstesniais metais.

 Sprendimo projektas buvo pateiktas svarstyti Rokiškio rajono savivaldybės verslo plėtros komisijai. Gautas pritarimas sprendimo projektui.

 **Laukiami rezultatai.** Nustačius fiksuotus pajamų mokesčio dydžius bei pritaikius lengvatas, 2022 m. planuojama į biudžetą surinkti apie 30,0 tūkst. Eur.

 **Finansavimo šaltiniai ir lėšų poreikis**.

 Sprendimo įgyvendinimui papildomų savivaldybės biudžeto lėšų nereikės.

 **Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Atliktas teisės akto projekto antikorupcinis vertinimas, parengta pažyma.

Finansų skyriaus vedėja Reda Dūdienė